alexandrainst/scandi-wiki huggingface dataset:
Evrópukeppnin í knattspyrnu 1960

Evrópukeppnin í knattspyrnu 1960, oft nefnd EM 1960, var í fyrsta skipti sem Evrópukeppni karla í knattspyrnu var haldin. Keppnin hefur síðan þá verið haldin fjórða hvert ár á vegum Knattspyrnusambands Evrópu. Lokamótið fór fram í Frakklandi dagana 6. til 10. júlí 1960. Landslið Sovétríkjanna unnu titilinn með sigri á Júgóslavíu í úrslitaleik. Sautján lið tóku þátt í undankeppninni.

Undankeppni 
Undankeppnin fór fram á árunum 1958 og 1959. Einungis sautján lið skráðu sig til leiks og léku þau einfalda útsláttarkeppni, heima og að heiman. Margar kunnar knattspyrnuþjóðir létu ekki sjá sig. Þannig mætti ekkert lið frá Stóra-Bretlandi. Ítalir, Vestur-Þjóðverjar og silfurlið Svía frá HM 1958 tóku heldur ekki þátt.

Fátt kom á óvart í undankeppninni. Spánn og Sovétríkin áttu að mætast í fjórðungsúrslitum en Spánverjar neituðu af pólitískum ástæðum að ferðast til Moskvu og gáfu því einvígið.

Úrslitakeppnin

Heimildir 
   

1960
Evrópukeppni karla í knattspyrnu
All England Lawn Tennis and Croquet Club

All England Lawn Tennis and Croquet Club eða All England Club er enskur lokaður tennisklúbbur með höfuðstöðvar í Aorangi-garðinum í Wimbledon í London. Klúbburinn var upphaflega stofnaður sem krokkettklúbbur árið 1868 en bætti tennis við dagskrána 1876. Hann er þekktastur fyrir Wimbledon-mótið í tennis sem er elsta og þekktasta tennismót heims og það eina sem er enn leikið á grasvöllum. 

Ensk tennisfélög
London Velopark

London Velopark er hjólreiðamiðstöð í Leyton í Austur-London. Miðstöðin var reist til að hýsa hjólagreinar á Sumarólympíuleikunum 2012. Á svæðinu eru hjólreiðahöll með 250m hjólabraut, BMX-braut, 1,6km braut fyrir götuhjólreiðar og braut fyrir fjallahjól. 

Hjólabrautir á Englandi
Sumarólympíuleikarnir 2012
Íþróttavellir í London
ExCeL

ExCeL (Exhibition Centre London) er sýninga- og ráðstefnuhöll í Newham í London, Englandi. Það stendur á norðurhluta skipakvíanna Royal Victoria Docks í borgarhlutanum London Docklands við ána Thames. Miðstöðin var reist af fyrirtækinu Sir Robert McAlpine Ltd og var opnuð árið 2000. Árið 2008 keypti Abu Dhabi National Exhibitions Company miðstöðina. Hin árlega bátasýning London Boat Show er haldin þar í janúar, en auk þess hýsir miðstöðin fjölda stórra alþjóðlegra sýninga. Fyrir Sumarólympíuleikana 2012 verður miðstöðinni skipt í fimm íþróttaleikvanga fyrir keppnir í bardagaíþróttum og borðtennis. 

Ráðstefnuhallir í London
Newham
Sumarólympíuleikarnir 2012
The O2 Arena

The O2 Arena eða The O2 arena er íþróttaleikvangur innan The O2 (áður Millennium Dome) á Greenwich Peninsula við ána Thames í London. Leikvangurinn er í miðju O2-miðstöðvarinnar tekur um 40% af því rými sem er undir hvolfþakinu. Leikvangurinn tekur 20.000 manns í sæti og er annar stærsti innanhússleikvangur Bretlands. Hann var opnaður árið 2007. Keppni í fimleikum og körfubolta á Sumarólympíuleikunum 2012 var haldin á leikvanginum. 

Íþróttavellir í London
Sumarólympíuleikarnir 2012
Du cidre pour les étoiles

Du cidre pour les étoiles (íslenska: Eplavín fyrir geimverurnar) er 26. Svals og Vals-bókin og sú sjötta eftir Fournier. Hún birtist sem framhaldssaga í teiknimyndablaðinu Sval árið 1975 og kom út á bókarformi árið 1976. Bókin hefur enn ekki verið gefin út á íslensku.

Söguþráður 
Svalur og Valur halda á fund Sveppagreifans en komast að því að Sveppaborg er í hers höndum. Skepnur bændanna í héraðinu hegða sér undarlega og eru skiptar skoðanir um hvort fljúgandi furðuhlutum eða tilraunum greifans sé um að kenna. Í ljós kemur að greifinn hýsir hóp geimvera, les ksoriens frá fjarlægri plánetu. Með hjálp sérstaks búnaðar geta greifinn og geimverurnar talað saman, en að öðru leyti eru hljóð gestanna of há fyrir mannseyrað þótt önnur dýr nemi þau.

Geimverurnar eru sólgnar í eplavín og hnupla því frá bændum í nágrenninu. Í slíkum ránsleiðangri skýtur taugaveiklaður eplabóndi eina geimveruna og særir hana. Það verður til þess að erlendir leyniþjónustumenn sem voru að njósna um greifann komast yfir eitt geimskipanna.

Geimverurnar vilja endurheimta skipið, á sama tíma og reiðir íbúar Sveppaborgar hyggjast ráðast á setrið, þar sem þeir kenna greifanum um hina dularfullu atburði. Svalur og Valur yfirbuga erlendu njósnarana, ná geimskipinu og geimverurnar yfirgefa Jörðina í tæka tíð. Nokkrum mánuðum síðar fregna félagarnir þó að Sveppagrefinn hafi fest kaup á eplavínsgerð og taki reglulega á móti gestum utan úr geimnum.

Fróðleiksmolar 
 Þetta er fyrsta Svals og Vals-ævintýrið þar sem geimverur koma við sögu í hinum opinbera bókaflokki, en Rob-Vel hafði í árdaga sagnanna látið Sval fara út í geim og kynnast slíkum verum.
 Sagan gerist að öllu leyti í Sveppaborg og nágrenni hennar.

Myndasögur
José-Luis Munuera

José-Luis Munuera eða Munuera (f. 21. apríl 1972) er spænskur teiknari. Hann hefur komið að gerð ýmissa teiknimyndasagna, en er kunnastur fyrir að hafa gert fjórar sögur í bókaflokknum um Sval og Val á tíunda áratugnum í samstarfi við Jean-David Morvan.

Ferill 

  José-Luis Munuera fæddist í Andalúsíu og lærði teikningu í listaháskóla í Granada. Hann hóf snemma störf hjá teiknimyndasagnaútgefandanum Dupuis og kynntist þar höfundinum Jean-David Morvan. Árið 2004 var þeim félögunum falið að taka við bókaflokknum um Sval og Val.

Munuera, var mikill áhugamaður um japanska Manga-teiknimyndalist og innleiddi ýmsa þætti hennar inn í sögurnar, en að öðru leyti sóttu bækur þeirra Morvans mjög í hefbundinn sagnaarf Svals og Vals-bókanna, með vísunum í verk flestra fyrri höfunda.

Fjórða og síðasta bók þeirra Morvans og Munuera, Aux sources du Z, varð einkar umdeild, þar sem tímaferðalög komu mjög við sögu og Svalur kvæntist í bókarlok. Voru félagarnir sakaðir um að hafa leitt bókaflokkinn inn á þessar brautir í hefndarskyni eftir að ljóst varð að Dupuis-forlagið ætlaði að fela öðrum höfundum ritun sagnanna.

Árið 2017 kom út fyrsta bókin í nýrri ritröð Munuera um ævintýri Zorglúbbs, vinsæla aukapersónu úr sögunum um Sval og Val.

Myndasögur
Giuseppe Tornatore

Giuseppe Tornatore (f. 27. maí 1956) er ítalskur kvikmyndaleikstjóri sem er þekktastur fyrir kvikmyndina Paradísarbíóið (Il nuovo Cinema Paradiso) frá 1988 sem fékk Óskarsverðlaun sem besta erlenda kvikmyndin. Stjörnufangarinn (L'uomo delle stelle) frá 1995 var tilnefnd til sömu verðlauna.

Kvikmyndir 
 1986: Il camorrista
 1988: Paradísarbíóið (Nuovo Cinema Paradiso)
 1990: Allt í besta lagi (Stanno tutti bene)
 1991: Kaflinn „Il cane blu“ í kvikmyndinni La domenica specialmente
 1994: Hreint formsatriði (Una pura formalità)
 1995: Stjörnufangarinn (L'uomo delle stelle)
 1995: Lo schermo a tre punte (heimildamynd)
 1996: Ritratti d'autore: seconda serie (heimildamynd)
 1998: Þjóðsagan um 1900 (La leggenda del pianista sull'oceano)
 2000: Malena (Maléna)
 2006: La sconosciuta
 2009: Baarìa
 2010: L'ultimo gattopardo: Ritratto di Goffredo Lombardo
 2012: The Best Offer

Ítalskir kvikmyndaleikstjórar
Liza Minnelli

Liza May Minnelli (f. 12. mars 1946) er bandarísk leikkona og söngkona. Hún er dóttir leikkonunnar Judy Garland og leikstjórans Vincente Minnelli. Hún er frægust fyrir hlutverk sitt sem Sally Bowles í kvikmyndaútgáfu söngleiksins Kabarett frá 1972 en fyrir það hlutverk hlaut hún Óskarsverðlaun sem besta leikkona í aðalhlutverki. 

Bandarískir leikarar

Óskarsverðlaunahafar í flokki bestu leikkonu í aðalhlutverki
Judy Garland

Judy Garland (f. Frances Ethel Gumm; 10. júní, 1922 – 22. júní, 1969) var bandarísk leikkona og söngkona. Hún hóf feril sinn sem barn í vaudeville-sýningum og hóf síðan kvikmyndaleik hjá Metro-Goldwyn-Mayer sem táningur. Þar lék hún þekktasta hlutverk sitt, Dóróteu í Galdrakarlinn í Oz árið 1939. Hún giftist fimm sinnum, barðist alla ævi við átraskanir, áfengismisnotkun og lyfjamisnotkun, og lést langt fyrir aldur fram vegna ofneyslu róandi lyfja. 

Bandarískir leikarar
Bandarískar söngkonur
Harrison Ford

Harrison Ford (f. 13. júlí, 1942) er bandarískur leikari sem hefur leikið í tugum kvikmynda og sjónvarpsþátta frá því hann hóf feril sinn snemma á 7. áratugnum. Hann er þekktastur fyrir hlutverk sín í kvikmyndum George Lucas; sem Han Solo í Stjörnustríð og sem Indiana Jones í samnefndri kvikmyndaröð. 

Hann hlaut tilnefningu til Óskarsverðlauna fyrir hlutverk sitt í Vitnið. Hann hefur auk þess verið tilnefndur til Golden Globe-verðlaunanna þrisvar, fyrir hlutverk sín í Moskítóströndin, Flóttaðurinn og Sabrina. 

Bandarískir leikarar
John Ford

John Ford (1. febrúar, 1894 – 31. ágúst, 1973) var bandarískur kvikmyndaleikstjóri sem er þekktastur fyrir vestra á borð við Póstvagninn (The Stagecoach), Í óvinahöndum (The Searchers) og Maðurinn sem skaut Liberty Valance (The Man Who Shot Liberty Valance) og fyrir kvikmyndaútgáfur af frægum bandarískum skáldsögum eins og Þrúgur reiðinnar. Hann var gríðarlega afkastamikill og leikstýrði yfir 140 kvikmyndum, en flestar þeirra 60 kvikmynda sem hann gerði á tímabili þöglu myndanna hafa glatast. Hann var frumkvöðull í útitökum og notkun víðmyndar þar sem persónurnar eru í forgrunni framan við víðáttumikið landslag. Hann vann fern Óskarsverðlaun fyrir bestu leikstjórn sem er met.

Bandarískir kvikmyndaleikstjórar

Óskarsverðlaunahafar í flokki besta leikstjóra
Masaccio

Tommaso di Ser Giovanni di Simone eða Masaccio (21. desember 1401  – haust 1428) var listmálari frá Flórens. Hann var einn af fyrstu endurreisnarmálurunum sem notaði fjarvídd í myndum. Hann notaði líka sterk birtuskil og svipbrigði í persónusköpun sinni til að auka á raunsæisáhrif mynda sinna. Samkvæmt Giorgio Vasari var hann besti listamaður sinnar kynslóðar. Hann lést aðeins 27 ára að aldri og lítið er vitað um ævi hans. Þekktustu verk hans eru freskur í Brancacci-kapellunni í kirkjunni Santa Maria del Carmine í Flórens sem hann vann að ásamt Masolino da Panicale. Hann er líka þekktur fyrir nokkrar altaristöflur með Maríu mey og fresku sem sýnir heilaga þrenningu í kirkjunni Santa Maria Novella. Hann lést í Róm.

Ítalskir listmálarar
Ítalska endurreisnin
Ray Bradbury

Ray Douglas Bradbury (22. ágúst, 1920 – 5. júní, 2012) var bandarískur rithöfundur einkum þekktur fyrir smásögur sínar og vísindaskáldsöguna Fahrenheit 451 frá 1953. Sögur hans hafa verið notaðar í miklum fjölda kvikmynda og sjónvarpsþátta, leikrita og myndasagna frá miðri 20. öld. Hann skrifaði 27 skáldsögur og yfir 400 smásögur sem birtust í ýmsum smásagnasöfnum. Skáldsagan Fahrenheit 451 kom út á íslensku árið 1968.

Bandarískir rithöfundar
Raymond Chandler

Raymond Thornton Chandler (23. júlí, 1888 – 26. mars, 1959) var bandarískur rithöfundur þekktastur fyrir leynilögreglusögur sínar um Philip Marlowe á borð við Svefninn langa (The Big Sleep). Hann hóf ritstörf 44 ára gamall eftir að hann missti starf sitt sem stjórnarmaður í olíufyrirtæki. Hann lauk við sjö skáldsögur sem höfðu mikil áhrif á bandarískar bókmenntir og hafa allar nema ein verið kvikmyndaðar. Philip Marlowe er, ásamt Sam Spade Dashiell Hammetts, hin dæmigerði einkaspæjari í hugum fólks. Humphrey Bogart hefur leikið báðar þessar persónur í kvikmyndum. 

Af skáldsögum Chandlers hafa Svefninn langi og Litla systir (The Little Sister) komið út á íslensku.

Bandarískir rithöfundar
Humphrey Bogart

Humphrey DeForest Bogart (25. desember, 1899 – 14. janúar, 1957) var bandarískur leikari sem lék í 75 kvikmyndum á þrjátíu ára ferli. Hann er þekktastur fyrir hlutverk sín í stórmyndum á borð við Möltufálkinn (1941), Casablanca (1942) og Drottning Afríku (1951) þar sem hann lék á móti Katharine Hepburn. Fyrir þá mynd fékk hann sín fyrstu og einu Óskarsverðlaun. Hann giftist Lauren Bacall árið 1945 og lék á móti henni í nokkrum kvikmyndum. 

Bandarískir leikarar
Óskarsverðlaunahafar í flokki besta karlleikara í aðalhlutverki‎
Kepri

Kepri eða Keper (fornegypska: ḫpr) var guð í fornegypskum trúarbrögðum sem var sýndur sem tordýfill eða sem maður með tordýfil í höfuðs stað. Hann var persónugervingur sólarinnar sem bjallan ýtir á undan sér yfir himininn og var raunar eini sólguðinn þar til Ra tók við því hlutverki, en eftir það varð Kepri aðeins eitt form Ra sem hin rísandi sól meðan Atúm var sólin sem sest. 

Fornegypskir guðir
Jimmy Page

James Patrick „Jimmy“ Page (f. 9. janúar 1944) er enskur rafmagnsgítarleikari og lagahöfundur. Hann hóf feril sinn sem sessjónmaður um miðjan 7. áratug 20. aldar og varð síðan meðlimur í hljómsveitinni The Yardbirds frá 1966 til 1968. Það ár stofnaði hann hljómsveitina Led Zeppelin ásamt Robert Plant og fleirum.

 

Led Zeppelin
Enskir gítarleikarar
Robert Plant

Robert Anthony Plant (f. 20. ágúst 1948) er enskur rokksöngvari og lagahöfundur sem er þekktastur fyrir feril sinn sem söngvari hljómsveitarinnar Led Zeppelin frá 1968 til 1980. Eftir upplausn sveitarinnar 1980 hóf hann sólóferil og hefur átt nokkrar metsöluplötur. Hann er einn af áhrifamestu söngvurum rokksögunnar og hafði mikil áhrif á menn á borð við Freddie Mercury og Axl Rose.

Enskir tónlistarmenn
Undirstaðan

Undirstaðan er skáldsaga eftir rússnesk-bandarísku skáldkonuna Ayn Rand, sem fyrst kom út 1957. Á ensku ber hún heitið „Atlas Shrugged“, sem merkir bókstaflega Atlas yppti öxlum, en í grískri goðafræði er Atlas jötunn, sem ber heiminn á öxlum sér. Undirstaðan er talin merkasta skáldsaga Rand en þar gerir hún grein fyrir heimspekikenningum sínum. Hún er eindreginn stuðningsmaður einkaframtaks og atvinnufrelsis og svarinn andstæðingur þess, að einn maður geti lifað sníkjulífi á meðborgurum sínum. Hún setur fram svipaða fullkomnunarkenningu og Aristóteles, að hver maður verði að fá að vaxa og þroskast eftir eigin lögmáli en um leið að gæta jafnmikils frelsis annarra. Hetja Rand er hinn skapandi athafnamaður og þau tvö tákn mannsandans, sem hún bendir á með mestri velþóknun, er merki Bandaríkjadals ($) og skýjakljúfurinn.

Aðalsöguhetjan í Undirstöðunni er Dagný Taggart, sem rekur járnbrautarfélag fjölskyldu sinnar. Hún á í ástarsambandi við argentínska koparjöfurinn Francisco d’Anconia, iðnrekandann Hank Rearden og verkfræðinginn John Galt. Baksviðið er, að þeir menn, sem skapa auðinn með hugviti sínu, telji sér ekki skylt að vinna fyrir aðra, sem skapa ekki neitt, og gera þess vegna verkfall. Hafa ýmsar þýðingar bókarinnar á erlendar tungur einmitt verið nefndar „Verkfallið“.

Undirstaðan kom út á íslensku haustið 2012 í þýðingu Elínar Guðmundsdóttur hjá Almenna bókafélaginu. Alls hefur bókin selst í um átta milljónum eintaka í heiminum.

Tenglar 
 Heimasíða Ayn Rand Institute 
 „Ayn Rand“  í The Internet Encyclopedia of Philosophy
 Grein um Rand eftir Andra Óttarsson 
 Verk Ayns Rands á íslensku

Bandarískar skáldsögur
Bókaárið 1957
Faisalabad

Faisalabad (úrdú: فیصل آباد) áður Lyallpur, er þriðja stærsta borg Pakistans og sú önnur stærsta í Púnjab á eftir Lahore. Íbúar eru rúmar fjórar milljónir. Borgin er mikilvæg iðnaðarborg og stundum kölluð „Manchester Asíu“.

Borgir í Púnjab
Quentin Tarantino

Quentin Jerome Tarantino (f. 27. mars 1963) er bandarískur kvikmyndaleikstjóri og handritshöfundur sem fyrst sló í gegn með kvikmyndinni Svikráð (Reservoir Dogs) árið 1993. Hann fylgdi henni eftir með Sorprit (Pulp Fiction) sem vann Gullpálmann og fékk sjö tilnefningar til Óskarsverðlauna. Síðan hafa komið út Jackie Brown (1997), Bana Billa (Kill Bill) (2003-4), Death Proof (2007) og Inglorious Basterds (2009) en sú síðastnefnda fékk átta Óskarstilnefningar og ein verðlaun, fyrir besta leikara í aukahlutverki.

Bandarískir kvikmyndaleikstjórar
Languedoc-Roussillon

Languedoc-Roussillon  er eitt af fyrrum héraða í Frakklandi. Höfuðborg héraðsins var Montpellier.
Árið 2016 sameinaðist það héraðinu Midi-Pyrénées og mynduðu þau nýtt hérað, Occitanie.

Héruð í Frakklandi
Ramses 2.

Ramses 2. eða Ramses mikli (fornegypska: Rˁ msj; um 1303 f.Kr. – 27. júní 1213 f.Kr.) var þriðji faraó nítjándu konungsættarinnar og ríkti frá 1279 f.Kr. til dauðadags. Í hans valdatíð lagði Egyptaland hið forna undir sig lönd fyrir botni Miðjarðarhafs (Kanansland) og í Núbíu. Hann reisti sér nýja höfuðborg, Pi-ramses, á rústum hinnar fornu Avaris á Nílarósum. Hann er talinn hafa stofnað bókasafn í Þebu í kringum 1250 f.Kr. sem innihélt yfir 20.000 rit.

Faraóar nítjándu konungsættarinnar
Lauren Bacall

Lauren Bacall (f. Betty Joan Perske; 16. september 1924 – 12. ágúst 2014) var bandarísk leikkona sem sló fyrst í gegn í kvikmyndum þar sem hún lék aðalkvenhlutverkið á móti Humphrey Bogart, eins og Svefninn langi (1946). Þau giftu sig árið 1945. Á 6. áratugnum lék hún í nokkrum gamanmyndum eins og Að krækja sér í ríkan mann (How To Marry a Millionaire) með Marilyn Monroe (1953) og Tískuteiknarinn (Designing Woman) með Gregory Peck (1957). Hún var tilnefnd til Óskarsverðlauna fyrir hlutverk sitt í Tvö andlit spegilsins (The Mirror Has Two Faces) eftir Barbra Streisand (1996). 

Bandarískir leikarar
Jean-Paul Belmondo

Jean-Paul Belmondo (9. apríl 1933–6. september 2021) var franskur leikari sem upphaflega sló í gegn í kvikmyndum eftir leikstjóra frönsku nýbylgjunnar á 7. áratug 20. aldar. Hann vakti fyrst athygli í kvikmyndinni Lafmóður (À bout de souffle) eftir Jean-Luc Godard frá 1960. Hátindi frægðar sinnar náði hann þó á 8. áratugnum þegar hann lék aðalhlutverk í fjölda vinsælla spennumynda eftir ýmsa leikstjóra. Eftir miðjan 9. áratuginn sneri hann aftur í leikhúsið og eftir heilablóðfall árið 2001 hætti hann að mestu að leika.

Franskir leikarar
La mauvaise tête

La Mauvaise tête (íslenska: Glæpsamlegt andlit) er áttunda bókin í bókaflokknum um Sval og Val. Hún birtist sem framhaldssaga í teiknimyndablaðinu Sval árið 1954 og kom út á bókarformi árið 1957. Höfundur og teiknari hennar var listamaðurinn Franquin. Bókin hefur enn ekki komið út á íslensku.

Söguþráður 
Valur uppgötvar að brotist hefur verið inn hjá honum, en saknar einskis annars en nokkurra passamynda. Í kjölfarið gerast undarlegir hlutir: skartgripaverslun er rænd í miðborginni og eigandinn kennir Val um verknaðinn. Síðar hrifsar Valur forngrip af þjóðminjasafninu fyrir framan sjónvarpsmyndavélar og stingur af, en þykis svo ekkert kannast við málið. Lögreglan hyggst handsama Val sem leggur á flótta.

Svalur finnur passamyndirnar týndu í húsi nágrannans og uppgötvar að þrjótar hafa notað þær til að útbúa gúmmígrímu með andliti Vals, en hefur þó engar sannanir í höndunum. Svalur og Valur elta slóð þrjótanna, en eru með lögregluna á hælunum. Eltingaleikurinn á sér stað á sama tíma og Frakklandshjólreiðarnar, sem blandast talsvert í söguþráðinn.

Valur er handtekinn en Svalur flýr. Hann uppgötvar að glæpaforinginn er Sammi frændi Vals og tilgangurinn var að hefna fyrir ófarirnar í Burt með harðstjórann! Eftir mikinn eltingarleik sleppa Sammi og vitorðsmaður hans, en Svalur heldur eftir gúmmígrímunni og ránsfengnum. Hann fær þó þungt höfuðhögg og missir minnið. Valur er fyrir rétti og dómur við það að falla, þegar Svalur fær minnið á nýjan leik og nær á síðustu stundu í réttarsalinn með sönnunargögnin sem nægja til að frelsa vin hans.

Stutt tveggja blaðsíðna aukasaga fylgir bókinni, Touchez pas aux rouges-gorges. Þar segir frá útistöðum gormdýrsins við heimiliskött sem hyggst éta nokkra fuglsunga.

Fróðleiksmolar 
 Ef frá er talin smásagan í bókarlok, kemur Gormdýrið ekki við sögu í bókinni, þrátt fyrir að endurkoma þess hefði verið boðuð í lok Burt með harðstjórann! Er þetta ásamt La corne de rhinocéros eina sagan þar sem Franquin notaðist ekki við skepnuna eftir að hún var fyrst kynnt til sögunnar.
 La Mauvaise tête er heilsteyptari saga en fyrri verk Franquins. Í eldri sögum hafði atburðarásin oft farið um víðan völl eftir því sem sögunni vatt fram viku eftir viku. Að þessu sinni hélt Franquin sig hins vegar að mestu við handrit sem samið var fyrirfram.
 Bókin er í miklum metum hjá unnendum sígildra Svals og Vals-bóka og hefur oft ratað í toppsætin á listum yfir bestu bækurnar að mati aðdáenda.

Svalur og Valur
Sophia Loren

Sophia Loren (f. Sofia Villani Scicolone; 20. september 1934) er ítölsk leikkona sem hóf feril sinn á 6. áratug 20. aldar í gamanmyndum með leikurum á borð við Vittorio De Sica, Alberto Sordi og Marcello Mastroianni. Upp úr miðjum áratugnum lék hún hlutverk í Hollywood-kvikmyndum sem gerðu hana brátt heimsfræga. Fyrsta enskumælandi kvikmyndin sem hún lék í var Drengurinn á höfrungnum (1957). Hún fékk Óskarsverðlaun fyrir leik sinn í kvikmynd De Sica Tvær konur (La ciociara – 1960) og tilnefningu fyrir Hjónaband að ítölskum hætti (Matrimonio all'Italiana – 1964) eftir sama leikstjóra, þar sem hún lék á móti Mastroianni. 

Ítalskir leikarar
Óskarsverðlaunahafar í flokki bestu leikkonu í aðalhlutverki
Draumsóleyjaætt

Draumsóleyjaætt (fræðiheiti: Papaveraceae) er ætt jurta sem inniheldur 44 ættkvíslir og um það bil 770 tegundir af blómstrandi plöntum í Sóleyjabálki (Ranunculales). Ættin er útbreidd um alla jörð nema að hún er nánast óþekkt í hitabeltinu. Flestar eru fjölærar plöntur, en nokkrar eru runnar og lítil tré.

Einkenni
Laufblöð plantna af draumsóleyjaætt vaxa stakstæð upp af stönglinum og eru gjarnan með djúpar skerðingar á blaðbrúninni. Plöntur innihalda hvítan mjólkursafa.

Blómin hafa tvö bikarblöð sem umlykja blómið áður en það springur út en falla af þegar blómið opnast. Krónublöðin liggja oft í tveimur hringjum og fræflarnir í mörgum röðum umhverfis frævuna. Aldinið er hýðisaldin sem opnsast með litlum götum í annan endann.

Myndir

Tilvísanir

Draumsóleyjaætt
Sóleyjabálkur
Charles Bronson

{{Leikari
|nafn = Charles Bronson
|mynd = Charles Bronson - 1966.JPG
|myndastærð =
|mynd
|fæðingardagur = 
|fæðingarnafn = Charles Dennis Buchinsky
|fæðingarstaður = Ehrenfeld, Pennsylvania
|dauðadagur = 
|dauðastaður = Los Angeles
|virkur = 1950-1999
|helstuhlutverk = Bernardo O'Reilly í 'Sjö hetjurDanny Velinski í Flóttinn mikliJoseph Wladislaw í Tólf ruddarHarmonica í Einu sinni var í Villta VestrinuPaul Kersey í Auga fyrir auga}}Charles Bronson' (f. Charles Dennis Buchinsky; 3. nóvember 1921 – 30. ágúst 2003) var bandarískur leikari sem er aðallega þekktur fyrir leik sinn í vestrum, stríðsmyndum og spennumyndum á borð við Sjö hetjur (The Magnificent Seven – 1960), Flóttinn mikli (The Great Escape – 1963), Tólf ruddar (The Dirty Dozen – 1967) og Einu sinni var í Villta Vestrinu (C'era una volta il West – 1968). Hann lék einnig aðalhlutverkið í kvikmyndaröðinni Auga fyrir auga (Death Wish – 1974 – 1994). 

Hann ólst upp sem eitt fimmtán barna örfátækra foreldra af litháískum ættum og lærði fyrst að tala ensku sem táningur. Hann barðist í síðari heimsstyrjöld og fékk áhuga á leiklist eftir stríðið. 1950 flutti hann til Hollywood og hóf að taka að sér lítil hlutverk í kvikmyndum. Fyrsta stóra kvikmyndahlutverk sitt fékk hann í kvikmynd Alan Ladd, Hefnd rauðskinnans (Drum Beat'') árið 1954 þar sem hann lék óvinveittan indíána. Sama ár breytti hann eftirnafni sínu úr Buchinsky í Bronson vegna ótta við McCarthy-nefndina.

Tenglar 

Bandarískir leikarar
Audrey Hepburn

Audrey Hepburn (f. Audrey Kathleen Ruston; 4. maí 1929 – 20. janúar 1993) var bresk leikkona. Þekktustu kvikmyndir hennar eru Gleðidagar í Róm (A Roman Holiday) frá 1953, en fyrir það hlutverk fékk hún óvænt Óskarsverðlaun sem besta leikkona í aðalhlutverki, Sabrina (1954), Morgunverður á Tiffany's (Breakfast at Tiffany's – 1961) og dans- og söngvamyndin My Fair Lady (1964).

Breskir leikarar
Óskarsverðlaunahafar í flokki bestu leikkonu í aðalhlutverki
Canaletto

Giovanni Antonio Canal eða Canaletto (28. október 1697 – 19. apríl 1768) var listmálari frá Feneyjum sem er þekktastur fyrir málverk sín af borginni. Hann var líka myndskeri og prentari. Margar af myndum hans voru málaðar fyrir enska ferðamenn. Árið 1746 flutti hann til London þar sem hann málaði borgina en gæðum verka hans þótti hafa hrakað. Hann sneri aftur til Feneyja 1755. 
Canaletto ásamt Giambattista Pittoni, Giovanni Battista Tiepolo myndar hefðbundin mikill Old Masters af þeim tíma.

Ítalskir listamenn